## Odluka o pripremi i načinu provođenja mobilizacije tijela državne vlasti i pravnih osoba te službe motrenja i obavješčivanja

### NN 43/1997 (23.4.1997.), Odluka o pripremi i načinu provođenja mobilizacije tijela državne vlasti i pravnih osoba te službe motrenja i obavješčivanja

# **VLADA REPUBLIKE HRVATSKE**

Na temelju članka 20. točke 10. Zakona o obrani ("Narodne novine", broj
74/93 i 57/96), Vlada Republike Hrvatske je na sjednici održanoj 17. travnja
1997. godine donijela

## **ODLUKU**

### **O PRIPREMI I NAČINU PROVOĐENJA MOBILIZACIJE TIJELA DRŽAVNE VLASTI I PRAVNIH OSOBA TE SLUŽBE MOTRENJA I OBAVJEŠĆIVANJA**

I. OPĆE ODREDBE

I.

Ovom se Odlukom utvrđuju priprema i način provođenja mobilizacije u
stručnim službama Sabora Republike Hrvatske, Vladi Republike Hrvatske i
tijelima državne uprave, tijelima sudbene vlasti, Državnom odvjetništvu
Republike Hrvatske i Državnom pravobraniteljstvu Republike Hrvatske, Gradu
Zagrebu i županijama, županijskim tijelima uprave i gradskim uredima Grada
Zagreba i pravnim osobama posebno značajnima za obranu Republike Hrvatske
i pravnim osobama koje su dobile zadaću od mjerodavnih tijela državne vlasti,
te službi motrenja i obavješćivanja (u daljnjem tekstu: nositelji izrade
planova mobilizacije), kao i druga pitanja značajna za prelazak nositelja
izrade planova mobilizacije sa mirnodopskoga na ratni ustroj i rad prema
planovima funkcioniranja u ratu.

Nositelji izrade planova mobilizacije u svojim planovima mobilizacije
utvrđuju zadaće, mjere i postupke te organiziraju snage i sredstva za provođenje
mobilizacije.

Mobilizacija postrojbi policije i civilne zaštite i djelatnika Ministarstva
unutarnjih poslova provodi se sukladno odredbama ove Odluke i propisu ministra
unutarnjih poslova o pripremi i načinu provođenja mobilizacije Ministarstva
unutarnjih poslova.

Planovi mobilizacije iz stavka 2. ove točke trebaju biti usklađeni s
planovima mobilizacije oružanih snaga, osobito u dijelu kojim se planira
popuna obveznicima i osiguranja mobilizacije.

II.

Nositelji izrade planova mobilizacije pripremaju i provode mobilizaciju
na temelju mobilizacijskih planova, koji su sastavni dijelovi njihovih
planova obrane.

Za pripremanje i provođenje mobilizacije nositelja izrade planova mobilizacije,
odgovorni su izvršitelji mobilizacije.

Izvršitelji mobilizacije su:

1. u stručnim službama Sabora Republike Hrvatske - tajnik Sabora

2. u Vladi Republike Hrvatske - predsjednik

3. u tijelima državne uprave - čelnici tih tijela

4. u tijelima sudbene vlasti, Državnom odvjetništvu Republike Hrvatske
i Državnom pravobraniteljstvu Republike Hrvatske - predsjednici sudova,
odnosno državni odvjetnik i državni pravobranitelj

5. u Gradu Zagrebu i županijama - gradonačelnik odnosno župani

6. u županijskim tijelima uprave i gradskim uredima Grada Zagreba -
pročelnici

7. u pravnim osobama nositeljima obrambenih priprema - direktori, odnosno
druge odgovorne osobe

8. u službi motrenja i obavješćivanja - načelnici centara za obavješćivanje.

III.

Izvršitelji mobilizacije su neposredno odgovorni za planiranje, pripremanje
i provođenje mobilizacije, a pri tom osobito:

1. određuju snage, zadaće i osnovne mjere i postupke za planiranje,
pripremanje i provođenje mobilizacije,

2. organiziraju i koordiniraju izradu plana mobilizacije,

3. postavljaju zahtjeve za popunu ljudstvom i materijalnim sredstvima,

4. organiziraju i vode mobilizacijske vježbe,

5. nakon što prime nalog (signal) za mobilizaciju, operativno procjenjuju
uvjete i mogućnosti za njeno provođenje, postupaju po planu mobilizacije
i obavljaju sve poslove vođenja tijekom provođenja mobilizacije.

IV.

Ministarstvo obrane, u suradnji s mjerodavnim tijelima državne vlasti
usmjerava, prati i nadzire pripreme i provođenje mobilizacije svih ostalih
nositelja izrade planova mobilizacije.

II. PRIPREMANJE MOBILIZACIJE

V.

Pripreme za provođenje mobilizacije provode svi nositelji izrade planova
mobilizacije u opsegu i sadržaju kojima se osigurava planski i organizirani
prelazak iz mirnodopskoga na ratni ustroj i rad u uvjetima rata.

Pripreme za provođenje mobilizacije obuhvaćaju:

1. planiranje mobilizacije,

2. poduku i osposobljavanje za provođenje zadaća utvrđenih planovima
mobilizacije i

3. kontrolu mobilizacijskih priprema.

VI.

Planiranje mobilizacije obuhvaća:

1. izradu procjene uvjeta i mogućnosti za provođenje mobilizacije,

2. izradu, usklađivanje i donošenje plana mobilizacije,

3. ažuriranje mobilizacijskoga plana.

VII.

Izradi plana mobilizacije Republike Hrvatske prethodi izrada procjene
uvjeta i mogućnosti za provođenje mobilizacije.

Procjena se izrađuje isključivo na razini države i sastavni je dio Procjene
vojno-političkih, sigurnosnih, gospodarskih i drugih uvjeta u slučaju napada
na Republiku Hrvatsku, kojom se osobito procjenjuju, utvrđuju i planiraju
potrebite snage i sredstva za uspješno izvršenje mobilizacije oružanih
snaga.

VIII.

Mobilizacija je planski i organizirani prijelaz nositelja izrade planova
mobilizacije s mirnodopskoga na ratno ustrojstvo i rad po dokumentima planova
obrane.

Plan mobilizacije sadrži:

*A) Plan mobilizacije države*

1. odluku o pripremi i načinu provođenja mobilizacije, kojom se osobito
utvrđuju organizacija prenošenja, priopćavanja i objave naloga (signala)
za mobilizaciju; mobilizacijske lokacije; vrijeme trajanja mobilizacije;
angažiranje ljudskog potencijala i prioriteti u popuni ljudstvom i materijalnim
sredstvima; organizacija i prioriteti pozivanja; materijalno, zdravstveno
i druga osiguranja; informativno-psihološka djelatnost; mjere sigurnosti
u mobilizaciji; organizacija vođenja mobilizacije,

2. podsjetnik za izvršitelja mobilizacije, koji obuhvaća sve zadaće
izvršitelja s utvrđenim vremenima izvršenja i postupcima u njihovom provođenju;

3. potrebne priloge, osobito pregled nositelja izrade planova mobilizacije
kojima se prenosi nalog (signal) za mobilizaciju, organizaciju i način
prenošenja naloga (signala) i drugo.

Plan mobilizacije države izrađuje Ministarstvo obrane.

*B) Plan mobilizacije tijela državne vlasti*

1. odluku o pripremi i načinu provođenja mobilizacije tijela državne
vlasti kojom se osobito utvrđuje način prijama i prenošenja naloga (signala)
za mobilizaciju; vrijeme trajanja mobilizacije; mobilizacijske lokacije;
pravne osobe kojima se prenosi nalog (signal) za mobilizaciju; zadaće u
ovlasti tijela s izvršiteljima; materijalno, zdravstveno i druga osiguranja;
mjere sigurnosti; organizacija vođenja mobilizacije; organizacija prijelaza
na rad u ratu; organizacija izvješćivanja ovlaštenog tijela u tijeku mobilizacije;

2. organizaciju i način pozivanja djelatnika raspoređenih prema ratnom
ustrojstvu tijela državne vlasti;

3. podsjetnik za izvršitelja mobilizacije, koji obuhvaća sve zadaće
u određenom vremenu tijekom provođenja mobilizacije i postupcima u njihovom
provođenju;

4. potrebne priloge kojima se operativno razrađuju planirane aktivnosti
i pospješuje provođenje mobilizacije, a osobito popis pravnih osoba kojima
se dostavlja nalog (signal) za mobilizaciju s podacima o izvršiteljima
mobilizacije; popis djelatnika raspoređenih na osnovi radne obveze s podacima;
organizacija pozivanja s potrebnim pregledima; popis djelatnika raspoređenih
u oružane snage; popis djelatnika koji nemaju ratni raspored na bilo kojoj
osnovi; druge priloge.

*C) Plan mobilizacije županije i Grada Zagreba*

1. odluku o pripremi i načinu provođenja mobilizacije županije i Grada
Zagreba, kojom se utvrđuju županijska tijela i gradski uredi koja se mobiliziraju;
način primitka i prenošenja naloga (signala) za mobilizaciju; vrijeme trajanja
mobilizacije; mobilizacijske lokacije; mjere sigurnosti tijekom mobilizacije;
organizacija vođenja mobilizacije; materijalno, zdravstveno i druga osiguranja;

2. podsjetnik za izvršitelja mobilizacije, koji obuhvaća sve zadaće
izvršitelja s utvrđenim vremenima izvršenja i postupcima u njihovom provođenju;

3. potrebne priloge, osobito pregled tijela kojima se prenosi nalog
(signal) za mobilizaciju, organizaciju i način prenošenja naloga s pregledom
izvršitelja mobilizacije i drugo.

*D) Plan mobilizacije pravnih osoba nositelja obrambenih priprema*

1. odluku o pripremi i načinu provođenja mobilizacije pravnih osoba,
kojom se utvrđuju način primitka naloga (signala) za mobilizaciju; vrijeme
trajanja mobilizacije; mobilizacijske lokacije; izvršitelji s posebnim
zadaćama u mobilizaciji; organizacija praćenja i izvješćivanja ovlaštenih
tijela o tijeku mobilizacije; organizacija prijelaza na rad u ratu; mjere
sigurnosti; osiguranja mobilizacije - materijalna i druga; organizacija
vođenja mobilizacije;

2. organizaciju pozivanja djelatnika raspoređenih po ratnom ustrojstvu;

3. podsjetnik za izvršitelja mobilizacije, koji obuhvaća sve zadaće
u određenim vremenima tijekom provođenja mobilizacije i postupcima u njihovom
provođenju;

4. potrebne priloge, a osobito preglede materijalno-tehničkih sredstava
i dokumentacije potrebne za početak planirane ratne proizvodnje ili obavljanja
usluga; popis djelatnika raspoređenih po osnovi radne obveze s podacima;
popis tekliča za pozivanje djelatnika, popis djelatnika raspoređenih u
oružane snage; popis djelatnika koji nemaju ratni raspored na bilo kojoj
osnovi; popis djelatnika raspoređenih u druge pravne osobe, druge priloge.

*F) Plan mobilizacije službe motrenja i obavješćivanja*

1. odluku o pripremi i načinu provođenja mobilizacije službe motrenja
i obavješćivanja kojom se utvrđuje način primitka i prenošenja naloga (signala)
za mobilizaciju; vrijeme trajanja mobilizacije službe ili njenih dijelova;
mobilizacijske lokacije i zborišta; materijalno, zdravstveno i druga osiguranja;
mjere sigurnosti; organizacija vođenja mobilizacije; organizacija izvješćivanja
o tijeku mobilizacije;

2. organizaciju i način pozivanja obveznika raspoređenih u službu motrenja
i obavješćivanja;

3. podsjetnik za izvršitelja mobilizacije koji obuhvaća sve zadaće u
određenom vremenu tijekom mobilizacije i postupcima u njihovom provođenju;

4. potrebne priloge kojima se operativno razrađuju planirane radnje
i pospješuje provođenje mobilizacije, a osobito popis obveznika raspoređenih
u službu s podacima; organizacija pozivanja s potrebnim pregledima materijalnih
i drugih sredstava za potrebe mobilizacije; druge potrebne priloge.

IX.

Poduka i osposobljavanje za provođenje planiranih zadaća tijekom mobilizacije
iz točke V. stavka 2. podtočke 2. ove Odluke, obuhvaća osobito: poduku
izvršitelja mobilizacije, snaga za provođenje mobilizacije (tekličko-pozivarski
sustav), osoba raspoređenih po ratnom ustrojstvu i davatelja materijalnih
sredstava u provođenju svih zadaća utvrđenih planovima mobilizacije.

Poduka iz stavka 1. ove točke izvodi se praktično, provjeravanjem planskih
rješenja putem vježbovnih aktivnosti na mjestima i objektima gdje bi se
mobilizacija provodila u stvarnoj situaciji, a na temelju posebnih programa
i planova.

X.

Kontrola mobilizacijskih priprema iz točke V. stavka 2. podtočke 3.
ove Odluke, obuhvaća osobito: kontrolu sadržaja planova mobilizacije, ažurnosti,
usklađenosti i realnosti utvrđenih rješenja; materijalno-tehničkih i drugih
priprema i osposobljenosti izvršitelja zadaća utvrđenih planovima mobilizacije.

Kontrolu i uvid iz stavka 1. ove točke obavljaju Ministarstvo obrane
i mjerodavna tijela državne vlasti.

III. NAČIN PROVOĐENJA MOBILIZACIJE

XI.

Mobilizacija započinje primitkom naloga (signala) za njeno provođenje,
a završava najkasnije u vremenu utvrđenom u odluci o pripremi i načinu
provođenja mobilizacije svakoga nositelja izrade plana mobilizacije.

XII.

Odluku o provođenju mobilizacije donosi Predsjednik Republike i priopćava
je predsjedniku Sabora Republike Hrvatske i Vlade Republike Hrvatske.

Nalog za mobilizaciju Vlada Republike Hrvatske neposredno prenosi Ministarstvu
obrane.

Ministarstvo obrane nalog (signal) za mobilizaciju prenosi tijelima
državne uprave, Gradu Zagrebu i županijama putem Republičkog centra za
obavješćivanje.

Ministarstvo pravosuđa nalog (signal) za mobilizaciju prenosi tijelima
sudbene vlasti, Državnom odvjetništvu Republike Hrvatske i Državnom pravobraniteljstvu
Republike Hrvatske.

Mjerodavna tijela državne vlasti koja u okviru svoga djelokruga rada
prate pravne osobe nositelje obrambenih priprema, nalog dostavljaju pravnim
osobama koje su Odlukom Vlade Republike Hrvatske utvrđene kao pravne osobe
posebno značajne za obranu Republike Hrvatske i pravnim osobama koje su,
radi ostvarivanja nekog obrambenog interesa, od mjerodavnog tijela državne
vlasti dobile zadaću.

Župani, odnosno gradonačelnik Grada Zagreba, nalog za mobilizaciju neposredno
prenose županijskim tijelima uprave i gradskim uredima Grada Zagreba.

XIII.

Nositelji izrade planova mobilizacije tijekom provođenja mobilizacije
osiguravaju pravodobno i uspješno obavljanje planiranih zadaća po prioritetima
utvrđenim planovima mobilizacije, kao i rješavanje problema koji nastanu
tijekom njenog provođenja.

U vođenju mobilizacije koriste se postojeći sustavi veza i veze vođenja
nositelja izrade planova mobilizacije.

Nositelji izrade planova mobilizacije su dužni izvješćivati mjerodavna
tijela državne vlasti o tijeku i završetku mobilizacije i spremnosti za
obavljanje djelatnosti po planovima obrane.

XIV.

Nositelji izrade planova mobilizacije dužni su svoje planove mobilizacije
uskladiti s odredbama ove Odluke u roku od 30 dana od dana objave u Narodnim
novinama.

XV.

Stupanjem na snagu ove Odluke prestaje važiti Odluka o pripremi i načinu
provođenja mobilizacije organa državne uprave i pravnih osoba te službe
motrenja i obavješćivanja ("Narodne novine", broj 11/93).

XVI.

Ova Odluka stupa na snagu danom objave u "Narodnim novinama".

Klasa: 801-02/97-02/01
Urbroj: 5030109-97-2
Zagreb, 17. travnja 1997.

Predsjednik
**mr. Zlatko Mateša,** v. r.

Odluka, NN 43/1997-598